**Tema: 10 Gebooie ‘reboot’**

Ons is besig met ’n reeks oor die 10 Gebooie. Ons het gesien dat die konteks van die 10 gebooie dalk bietjie anders is as wat ons dit aanvaar het. In die eerste plek het ons gesien dat die doel van God met sy volk is dat hulle ’n **koninkryk van priesters** moet wees. Ons moet priesters wees wat God en mense bymekaar bring – God na die mense toe en die mense na God toe.

Die tweede wat ons gesien het is dat ons dalk bietjie anders na God moet kyk as die gewer van die 10 gebooie. In plaas van ’n kwaai regter wat wette gee, is dit ’n liefdevolle Pa wat reëls vir sy gesin neerlê sodat die gesin veilig, eensgesind en vervuld kan leef. Hierdie reëls gaan oor 4 verhoudings, 4 verhoudings waardeur

1. onsself by God uitkom,
2. ons God by ander bring en
3. ander by God bring.

Ons het al oor die eerste 2 verhoudings gepraat – ons verhouding met God en ons verhouding met ons gesinne, ons fisiese, aardse gesin en ons geestelike gesin, ons gemeente. Ons het geluister na gebooie 1-3 (verhouding met God) en gebooie 5 en 7 (verhouding met ons gesin):

**1. EK is jou Pa – moenie ’n ander Pa soek nie.**

**2. Ek is JOU Pa – Luister net vir My.**

**3. Ek is DIE Pa – moenie sê "Pa sê so" as Ek dit nie gesê het nie**

**5. Wys vir ander hoe jy My liefhet deur hoe jy jou ouers liefhet.**

**7. Wys vir ander dat ons in ons gesin anders met mekaar werk deur hoe jy jou huwelik leef.**

Vanaand gesels ons oor die 3de verhouding – verhouding met ander. Kom ons luister na gebooie 6, 8 en 9:

**6. 13“Moenie mense doodmaak nie.**

**8. 15“Moenie iets steel nie.**

**9. 16“Moenie valse verklarings oor ander aflê nie.**

In Levitikus 19:18 som die Here dit op met die volgende woorde:

**jy moet jou naaste liefhê soos jouself.**

Nou, die eeue oue vraag: WIE IS MY NAASTE?

Is dit almal wat oor my pad kom? Is dit almal met wie ek te doen het? Moet ek hulle almal liefhê soos ek myself liefhet?

Jesus antwoord hierdie vraag op ’n baie skokkende en verrassende manier. In Lukas 10 lees ons die bekende gelykenis van die barmhartige Samaritaan, maar het jy al mooi gehoor wat Jesus daar sê? Kyk ’n bietjie of jy mooi gehoor het....

Lukas 10:25-37:

25 Daar was ’n wetgeleerde wat aan Jesus ’n strikvraag wou stel. Hy staan toe op en vra: “Meneer, wat moet ek doen om die ewige lewe te verkry?” 26 Jesus sê vir hom: “Wat staan in die wet van Moses geskrywe? Wat lees jy daar?”

27 Hy antwoord: “Jy moet die Here jou God liefhê met jou hele hart en met jou hele siel en met al jou krag en met jou hele verstand *[Deut 6]*, en jou naaste soos jouself. *[Lev 19]*” 28 “Jy het reg geantwoord,” sê Jesus vir hom. “Doen dit en jy sal die lewe verkry.”

29 Maar die wetgeleerde wou homself handhaaf en vra vir Jesus: **“En wie is my naaste?”** 30 Jesus gaan toe nader daarop in deur te sê: “Toe ’n man eenmaal op pad was van Jerusalem af na Jerigo toe, het rowers hom aangeval.

Hulle het hom kaal uitgetrek en hom geslaan dat hy halfdood bly lê, en toe padgegee. 31 Dit gebeur toe dat daar ’n priester met daardie pad langs kom, en toe hy hom sien, gaan hy ver langs verby. 32 Net so het daar ook ’n Leviet by die plek gekom, en toe hy hom sien, gaan hy ook ver langs verby.

33 Maar ’n Samaritaan wat op reis was, het op hom afgekom, en toe hy hom sien, het hy hom innig jammer gekry. 34 Hy het na hom toe gegaan, sy wonde met olie en wyn behandel en hulle verbind.

Toe het hy hom op sy rydier gehelp en hom na ’n herberg toe geneem en hom daar verder versorg. 35 Die volgende dag haal hy twee muntstukke uit en gee dit aan die eienaar van die herberg en sê: ‘Sorg vir hom, en as jy meer onkoste met hom het, sal ek jou betaal wanneer ek hierlangs terugkom.’

NOU VIR DIE SKOKKENDE..................

**36 “Wie van hierdie drie is volgens jou die naaste van hom wat onder die rowers verval het?” 37 Die wetgeleerde antwoord: “Die man wat aan hom medelye bewys het.”**

Wow!!! Skokkend!!! Let mooi op – Jesus vra nie *‘Wie was die priester se naaste?’* *‘Wie was die Leviet se naaste’* nie. Hy vra nie eers *‘Wie was die Samaritaan se naaste?’* nie! So baie van ons het juis dit gehoor.

Ons het gehoor:

*“Die man wat op die pad lê is die naaste van die priester en die Leviet en die Samaritaan, maar net die Samaritaan het sy naaste gedien. Die ander het by hulle naaste wat swaarkry verby gestap. Ons moet almal wat oor ons pad kom of in ons pad kom dien.”*

Maar dis nie wat Jesus sê nie. Jesus vra: *“Wie is die man wat in die pad lê se naaste?” ....*

Die antwoord? **Die een wat aan hom goed doen!**

**JOU NAASTE IS HULLE WAT AAN JOU GOED DOEN!!!**

Vir die wetgeleerde moes dit baie erg gewees het om dit te erken. Want dink mooi wat dit beteken:

Vir die man wat op die grond lê is die priester nie sy naaste nie, so hy hoef hom nie lief te hê nie.

En hy hoef nie die Leviet lief te hê nie, want die Leviet is nie sy naaste nie.

*‘Wetgeleerde, die Jode hoef jou nie lief te hê nie, want jy is nie hulle naaste nie, want jy doen nie goed aan hulle nie...’*

As dit hier gestop het, sou dit ’n slegte wêreld afgegee het – jy moet jou naaste liefhê en jou naaste is hulle wat vir jou goed is, so wees net lief vir hulle wat vir jou goed is.

Wil jy in so ’n wêreld leef? Nee! Maar genadiglik stop Jesus nie hier nie. Wat volg?

**37Toe sê Jesus vir hom: “Gaan maak jy ook so.”**

Hoor wat sê Jesus:

1. Jy moet jou naaste liefhê soos jouself
2. Jou naaste is hulle wat aan jou goed doen
3. Gaan doen jy dit ook

Sjoe, dis bietjie anders as wat ons dit geleer het..... Hoe werk dit? Wat sê Jesus eintlik?

Jesus sê vir die man: Jy is so bekommerd oor wie jou naaste is sodat jy vir hulle kan lief wees. Dis nie dit belangrikste nie. Hier is die belangrike:

**WEES JY ’N NAASTE**

**DOEN JY GOED AAN ANDER, SODAT HULLE JOU KAN LIEFHÊ**

**WEES JY ’N NAASTE**

Die belangrike vraag is nie: “Wie is my naaste?” nie!!!!

Die belangrike vraag is: “WIE SE NAASTE IS EK?”

Nie “Is hy my naaste?” nie, maar “Is ek sy naaste?”

In 10 gebooie taal:

*Ek is jou Pa wat jou gemaak het en gered het en beskerm. Ek stuur jou in die wêreld in om my priester te wees, om My na mense te bring en mense na My toe te bring. Gaan wees daarom goed vir mense, gaan wees ’n NAASTE vir ander:*

***6. Moenie doodmaak met jou dade en woorde en gedagtes nie, maar BRING LEWE met wat jy doen en sê en dink***

***8. Moenie iemand wees wat vat nie; wees iemand wat gee. WEES ’N SEËN en nie ’n las nie.***

***9. Moenie ander afbreek met leuens nie, BOU OP met die waarheid.***

Dit kan ons net doen uit genade. Uit ons sondige menswees dien ons net onsself en nie ander nie; trek ons ander af en lig net onsself op. Wette en reëls kan ons nie anders maak nie – net genade kan. Net God kan ons verander, sodat ons ’n NAASTE kan wees.

Dis die wonder van die geloof ← GOD HET! In Jesus Christus HET God ons losgemaak van onsself en ons sonde → DIS VERGEWE! En ja, elke dag is ’n stryd daarteen, maar God se genade is so groot dat Hy vir ons sy Heilige Gees gegee het om ons te help, om ons te lei. Hoor God, sien God, beleef God en leef uit Hom. En gaan wees ’n NAASTE sodat ander God se liefde deur jou kan beleef; sodat ander God deur jou kan beleef; sodat ander by jou Pa kan uitkom deur hoe jy met hulle leef. Wees ’n NAASTE!!!!

Amen